Szerdán jött a hír, hogy rozsdásodnak a 3-as metró idén forgalomba állt, Oroszországban felújított kocsijai. Tarlós István pénteki sajtótájékoztatóján azt mondta, a metrón talált, rozsdának tűnő jelenség olajfolt volt csak, és azt már le is mosták róla - számolt be a Hvg.hu. A BKV korábban azt közölte, hogy a 444.hu által bemutatott megfolyások nem egyértelműen korrózióra utalnak, azok a járművek mosását követően is kialakulhattak. A főpolgármester azt mondta, lehet poénkodni légkondicionáláson, lehet elbagatellizálni a dolgokat, de ők mégiscsak biztonságossá teszik az ország legforgalmasabb metróvonalát.

Tarlós szerint a metrók rendszeres ajtóhibái esetében is rendre kiderül, hogy fakockát, kavicsot, fémlapot találnak az ajtóvezető sínben.

Tarlós István a metróvonal felújításáról is beszélt, azt mondta, a munka ütemterv szerint halad, a pótlás alapvetően a közvélemény megelégedésével zajlik, és az "annyira vágyott" kaotikus állapotok elmaradtak - tudósított a Hvg.hu.